Η εγχείρηση στον εγκέφαλο της Γκάμπι
για την αφαίρεση της σφαίρας που δέχτηκε στο κεφάλι
Η βουλευτής Gabrielle Giffords, που πυροβολήθηκε στο κεφάλι στις 8 Ιανουαρίου κατά την διάρκεια συνάντησής της με ψηφοφόρους στην Αριζόνα, συνεχίζει να αναρρώνει από την εγχείρηση στην οποία υποβλήθηκε. Οι γιατροί της είναι συγκρατημένα αισιόδοξοι για την εξέλιξη της υγείας της. Αλλά δεν μπορούν ακόμα να πουν με βεβαιότητα πως η ασθενής τους βρίσκεται εκτός κινδύνου. Οι περισσότεροι που πυροβολούνται στο κεφάλι από κοντινή απόσταση δεν επιβιώνουν. Αλλά για την βουλευτή Gabrielle Giffords η προοπτική επιβίωσης είναι πολύ καλή. Αυτό οφείλεται εν μέρει στο ότι μπήκε στο χειρουργείο μέσα σε 40 λεπτά από την ώρα του τραυματισμού της. Ο νευροχειρουργός Πήτερ Ρη, που διευθύνει το Κέντρο Έκτακτων Περιστατικών του Πανεπιστημιακού Νοσοκομείου της Αριζόνας και που ηγήθηκε της ιατρικής ομάδας η οποία έκανε την δύσκολη επέμβαση, λέει: «Συνήθως τα άτομα που έχουν δεχτεί σφαίρα στο κεφάλι δεν τα φέρνουν εδώ γιατί είναι ήδη νεκρά. Από τα άτομα με εγκεφαλικά τραύματα που γίνονται δεκτά σε νοσοκομεία, τα πιο πολλά δεν επικοινωνούν. Εμείς εδώ μπορούμε να βοηθήσουμε κυρίως άτομα με εγκεφαλικές κακώσεις που όμως έχουν την δυνατότητα να επικοινωνούν μαζί μας κατά κάποιο τρόπο». Ο νευροχειρουργός Ρη είπε πως γνωρίζει ότι η βουλευτής Giffords αν και δεν μιλά, εν τούτοις σκέπτεται. Το διαπίστωσε κάνοντας το εξής τεστ: «Της ζητάς να σου σφίξει το χέρι και το σφίγγει. Της λες σταμάτα να το σφίγγεις και σταματά. Αυτό δείχνει πως σκέπτεται». Μέσα σε τούτο τον χώρο που βλέπετε στο βίντεο έγινε η πολύωρη εγχείρηση για την διάσωση της βουλευτού Γκίφορντς. Ο δόκτωρ Τζόναθαν Σλότκιν είναι νευροχειρουργός του Νοσοκομειακού Κέντρου Ουάσιγκτον, εδώ στην Αμερικανική πρωτεύουσα. Έχει εγχειρήσει πολλά άτομα με τραύματα στο κεφάλι από πυροβολισμούς. Μιλώντας στην Φωνή της Αμερικής ο διακεκριμένος επιστήμονας είπε: «Από ότι μπορώ να κρίνω η εγχείρηση της βουλευτού Γκίφορντς ήταν άψογη και η μετεγχειρητική φροντίδα που της παρέχουν οι γιατροί της, υποδειγματική». Ο δόκτωρ Σλότκιν μας ανέφερε για παράδειγμα ότι σε τέτοιες περιπτώσεις οι γιατροί πρέπει να ενεργούν ταχύτατα για την αφαίρεση τμήματος του κρανίου. Όπως επεξήγησε: «Κάθε τμήμα του ανθρώπινου σώματος, σε περίπτωση φλεγμονής, έχει χώρο να διασταλεί. Όχι όμως ο εγκέφαλος επειδή αυτός βρίσκεται μέσα σε περιορισμένο τμήμα του κρανίου. Επιδιώκεται λοιπόν σε τέτοια εγχείρηση η δημιουργία χώρου για την εξάπλωση του εγκεφάλου εάν προσωρινά διασταλεί». Στις 11 του Γενάρη οι γιατροί της κυρίας Γκίφορντς ανακοίνωσαν ότι περιόρισαν την ποσότητα ορισμένων καταπραϋντικών φαρμάκων που της χορηγούν και τα οποία, επειδή ενεργούν μέσα σε μισή ώρα από την λήψη τους, επιτρέπουν στους γιατρούς να κάνουν μια γρήγορη νευρολογική εξέταση για εξακρίβωση της προόδου της ασθενούς. Αλλά από την άλλη, τα ίδια φάρμακα επιβραδύνουν φυσιολογικές διαδικασίες που βοηθούν τον οργανισμό της ασθενούς να ανακάμψει. Για τούτο και αποφασίστηκε τώρα τέτοια φάρμακα να χορηγούνται μόνο στις απολύτως απαραίτητες δόσεις και όσο το δυνατόν λιγότερο συχνά. Ο δόκτωρ Mάικλ Λεμόλε, ένας από τους θεράποντες γιατρούς της κυρίας Γκίφορντς, ανυπομονεί να δει πότε η βουλευτής θα μπορέσει να αναπνέει δίχως ενδοτραχειακό σωλήνα μέσω του οποίου οι πνεύμονές της λαμβάνουν τώρα οξυγόνο από μηχανικό αναπνευστήρα. Λέει: «Περιμένουμε να δούμε πότε η ασθενής μας θα συνέλθει σε βαθμό που ο δόκτωρ Ρη κι εγώ να πούμε «καιρός να βγει ο αναπνευστικός σωλήνας». Η αγωνία τους είναι δικαιολογημένη γιατί κάθε μέρα την οποίαν η κυρία Γκίφορντς περνά με τεχνητή αναπνοή αυξάνεται και ο κίνδυνος να προσβληθεί από πνευμονία. Κατά την εκτίμησή του: «Η απειλή του ενδεχόμενου πνευμονίας είναι ο μεγαλύτερος κίνδυνος για την ζωή της στις επόμενες μερικές μέρες». Προφανώς γι αυτό και οι γιατροί της λένε ότι είναι συγκρατημένα αισιόδοξοι πως θα επιβιώσει. Απόλυτη σιγουριά δεν αναμένεται να εκδηλώσουν πριν η κυρία Γκίφορντς ξεπεράσει όλες τις κρίσιμες δοκιμασίες που εμπερικλείει ο δρόμος προς την πλήρη ανάρρωσή της. Ο Πρόεδρος των Ηνωμένων Πολιτειών Μπαράκ Ομπάμα, οι πολιτικοί ηγέτες της χώρας και σύσσωμη η Ελληνοαμερικανική ομογένεια εξέφρασαν αποτροπιασμό και βαθειά λύπη για την τραγωδία στην Αριζόνα. Ο Πρόεδρος της ΑΧΕΠΑ Νίκος Καρακώστας συλλυπήθηκε τις οικογένειες των 6 ατόμων που σκοτώθηκαν κατά το αιματηρό επεισόδιο και ευχήθηκε να γίνουν γρήγορα καλά η βουλευτής Γκίφορντς και τα άλλα 13 άτομα που τραυματίστηκαν.